b'\n_START_ARTICLE_\nAndreas Listov\n_START_PARAGRAPH_\nAndreas Laurits Carl Listov (20. februar 1817 i K\xc3\xb8benhavn \xe2\x80\x93 15. februar 1889 i S\xc3\xb8nder Dalby) var en dansk pr\xc3\xa6st, forfatter og politiker._NEWLINE_Listov var s\xc3\xb8n af overl\xc3\xa6rer ved Holmens Sogneskole Manasse Listov (d\xc3\xb8d 1868) og Ane Elisabeth Listov. Han dimmiterede i 1833 fra det von Westenske Institut, og i 1839 tog han teologisk attestats. Derefter var han i nogle \xc3\xa5r l\xc3\xa6rer ved von Westens Skole og Waisenhuset, men i 1845 rejste han til Rom for at v\xc3\xa6re husl\xc3\xa6rer i kammerherreinde Paulsens, Thorvaldsens datters, hus. Da han havde tilbragt 2 \xc3\xa5r i den stilling, foretog han med offentlig underst\xc3\xb8ttelse en 6 m\xc3\xa5neders rejse gennem Italien og Tyskland._NEWLINE_I 1851 blev han udn\xc3\xa6vnt til residerende kapellan ved Vor Frue Kirke i Aalborg og siden sognepr\xc3\xa6st for S\xc3\xb8nder Tranders Kirke. I 1858 blev han forflyttet til N\xc3\xa6stved som sognepr\xc3\xa6st ved St. Mortens Kirke og St. Peders Kirke, og endelig i 1872 flyttede han til Dalby og Tureby sogne, i Sj\xc3\xa6llands Stift._NEWLINE_Han blev valgt til medlem af Rigsr\xc3\xa5dets Landsting for 3. kreds (Sor\xc3\xb8 og Pr\xc3\xa6st\xc3\xb8 Amter) 29. marts 1864. 17. april 1883 blev han Ridder af Dannebrog._NEWLINE_Han var gift to gange: F\xc3\xb8rste gang i 1851 med Frantzine Christiane Mathilde f\xc3\xb8dt Howitz (d\xc3\xb8d 1852), s\xc3\xb8ster til l\xc3\xa6gen F.J.A.C. Howitz, og anden gang i 1854 med Ane Frederikke Louise f\xc3\xb8dt von Conradt-Eberlin, datter af h\xc3\xb8jesteretsassessor P.J.A. von Conradt-Ebelin og J.V. f\xc3\xb8dt von den Recke.'